# Οδηγίες μορφοποίησης, δομής, υποβολής, παρουσίασης και συγγραφής πτυχιακής εργασίας

(**α**) Μορφοποίηση πτυχιακής εργασίας:

* Η πτυχιακή εργασία θα πρέπει να είναι γραμμένη στα **ελληνικά** και διαμορφωμένη σε **λευκό χαρτί τύπου Α4**
* Περιθώρια: **Αριστερά 3,5 εκατ./ Δεξιά 3,00 εκατ./ Πάνω 3,00 εκατ./ Κάτω 3,00 εκατ.**
* Γραμματοσειρά κειμένου: **Times New Roman**
* Μέγεθος χαρακτήρων κειμένου: **12**
* Μέγεθος χαρακτήρων λεζαντών για εικόνες, πίνακες, σχήματα, διαγράμματα και γραφήματα: **10**
* Διάστιχο (Line Spacing): **1,5**
* Η έκταση που θα καταλάβει η πτυχιακή εργασία θα πρέπει να είναι τουλάχιστον **8.000** και να μην ξεπερνά τις **10.000** λέξεις
* Όλες οι **φωτογραφίες**, οι **εικόνες**, οι **πίνακες**, τα **σχήματα**, τα **διαγράμματα**, τα **γραφήματα** κ.λπ. που έχουν παρθεί από βιβλιογραφία, διαδίκτυο ή έχουν δημιουργηθεί από τον συγγραφέα της πτυχιακής εργασίας, θα πρέπει **απαραιτήτως** να **αριθμούνται** και ταυτόχρονα να **αντιστοιχίζονται** μέσα στο κείμενο. Επίσης, θα πρέπει να συνοδεύονται από **επεξηγηματικές λεζάντες και αναφορά πηγής προέλευσης.** Αν κάποιες από τις φωτογραφίες είναι προϊόν του ίδιου του συγγραφέα, τότε στην πηγή προέλευσης θα πρέπει να αναγράφεται **«Προσωπικό Αρχείο»** (βλ. υποδείγματα σελ. 9, 10 και 11)
* **Προσοχή:** Φωτογραφίες και εικόνες ειλημμένες από βιβλιογραφία ή διαδίκτυο είναι πιθανόν να υπόκεινται σε πνευματικά δικαιώματα. Στην περίπτωση αυτή, για τη χρησιμοποίησή τους στην πτυχιακή εργασία, θα πρέπει να ζητηθεί άδεια από τον κάτοχο των πνευματικών δικαιωμάτων.

(**β**) Η πτυχιακή εργασία θα πρέπει να περιλαμβάνει **απαραίτητα**:

* *Εξώφυλλο (βλ. υπόδειγμα σελ. 6)*
* *Σελίδα υποβολής πτυχιακής εργασίας σε τριμελή επιτροπή (βλ. υπόδειγμα σελ. 7)*
* *Δήλωση συγγραφέα πτυχιακής εργασίας (βλ. υπόδειγμα σελ. 8)*
* *Περίληψη*
* *Πίνακα περιεχομένων*
* *Εισαγωγή*
* *Κεφάλαια*
* *Συμπεράσματα*
* *Βιβλιογραφία (βλ. υπόδειγμα σελ. 12 & 13)*

***Προαιρετικά****, η πτυχιακή εργασία μπορεί να περιέχει αφιέρωση, πρόλογο, ευχαριστίες και παραρτήματα.*

(**γ**) Στο **εξώφυλλο** της πτυχιακής εργασίας (βλ. υπόδειγμα σελ. 6), θα πρέπει να αναγράφονται τα εξής:

1). τα στοιχεία του Ιδρύματος και της Σχολής

2). ο τίτλος της πτυχιακής εργασίας

3). το ονοματεπώνυμο και ο αριθμός μητρώου του συγγραφέα της πτυχιακής εργασίας

4). το ονοματεπώνυμο του επιβλέποντα/ουσας καθηγητή/τριας

5). ο τόπος και ο χρόνος παράδοσης της

(**δ**) Η **περίληψη** της πτυχιακής εργασίας δεν θα πρέπει να ξεπερνά τις **200** λέξεις. Πρέπει να είναι ακριβής και περιεκτική ώστε να φαίνεται ο σκοπός και το περιεχόμενο της πτυχιακής εργασίας. Επίσης, πρέπει να είναι αυτόνομη, δηλαδή να περιγράφει όλα τα τμήματα της έρευνας (Σκοπός, Μεθοδολογία, Αποτελέσματα, Συμπεράσματα). Μεγάλες επεξηγήσεις και προσωπικές απόψεις θα πρέπει ν' αποφεύγονται. Στο τέλος της περίληψης αναγράφονται οι **Λέξεις - Κλειδιά**, οι οποίες δεν πρέπει να ξεπερνούν σε αριθμό τις **πέντε**.

(**ε**) Στις επόμενες σελίδες ακολουθούν η **αφιέρωση** και ο **Πρόλογος** (αν το επιθυμεί κάποιος) και οι **Ευχαριστίες** (οι οποίες δεν κρίνονται απαραίτητες) και μετά ακολουθεί ο **Πίνακας Περιεχομένων**.

(**στ**) Ο **πρόλογος** είναι προαιρετικός, και έχει κυρίως προσωπικό χαρακτήρα και σε αυτόν μπορεί να γίνει αναφορά στα κίνητρα που οδήγησαν το σπουδαστή στην επιλογή του συγκεκριμένου θέματος. Επίσης, ο σπουδαστής μπορεί να εκφράσει τις **ευχαριστίες** του σε αυτούς που τον βοήθησαν στην εκπόνηση της πτυχιακής εργασίας. Η συντομία και η ευγένεια θα πρέπει να διακρίνουν τις ευχαριστίες μιας πτυχιακής εργασίας.

(**ζ**) Στον **πίνακα περιεχομένων** θα πρέπει να περιλαμβάνονται τα σημαντικότερα στοιχεία της δομής της πτυχιακής εργασίας (περίληψη, εισαγωγή, κεφάλαια, υποκεφάλαια, συμπεράσματα, βιβλιογραφία) και η σελίδα στην οποία βρίσκονται.

(**η**) Στα **Παραρτήματα** παραθέτονται τα εργαλεία και άλλα σχετικά υλικά που χρησιμοποιήθηκαν για την διεξαγωγή της πτυχιακής εργασίας (π.χ. ερωτηματολόγια, επιστολές προς φορείς, λογισμικό, σχέδια, άρθρα, συνεντεύξεις κλπ.). Τα παραρτήματα τοποθετούνται αμέσως μετά τη Βιβλιογραφία.

# Δομή Πτυχιακής Εργασίας

Η δομή της κάθε πτυχιακής εργασίας εξαρτάται από το αντικείμενο της: θεωρητική, εμπειρική έρευνα (ποσοτική, ποιοτική, μεικτή) ή κατασκευαστική (λογισμικό, hardware, modeling). Μια ενδεικτική δομή μιας πτυχιακής εργασίας (που μπορούν να απαλειφθούν τμήματα ή ν’ αλλαχθεί επιμέρους η δομή ανάλογα με την φύση της εργασίας) περιλαμβάνει τα παρακάτω μέρη:

**1. ΕΙΣΑΓΩΓΗ**

1.1 Σημαντικότητα Αντικειμένου και διατύπωση θέματος ή ερευνητικού προβλήματος

1.2 Βασικές Θεωρητικές Προσεγγίσεις

1.3 Σκοπός και Στόχοι Εργασίας

**2. ΥΠΟΒΑΘΡΟ**

2.1 Ανάπτυξη Θεωρητικού Πλαισίου / Ανασκόπηση βιβλιογραφίας

2.2 Ερευνητικά Ερωτήματα/Υποθέσεις/Εννοιολογικό Μοντέλο

**3. ΜΕΘΟΔΟΛΟΓΙΑ**

3.1 Φιλοσοφία Έρευνας

3.2 Ερευνητική Προσέγγιση

3.3 Σχεδιασμός Εργαλείου/ων (π.χ. ερωτηματολόγιο)

**4. ΑΝΑΛΥΣΗ/ΥΛΟΠΟΙΗΣΗ**

4.1 Μεταβλητές Έρευνας / Σχεδιασμός και Υλοποίηση

4.2 Αξιοπιστία και Εγκυρότητα

4.3 Επεξεργασία Αποτελεσμάτων / Δοκιμές

**5. ΣΥΜΠΕΡΑΣΜΑΤΑ**

5.1 Συμπεράσματα

5.2 Μελλοντική Έρευνα

**6. ΒΙΒΛΙΟΓΡΑΦΙΑ**

**7. ΠΑΡΑΡΤΗΜΑΤΑ**

# Υποβολή και Παρουσίαση πτυχιακής εργασίας

* Η υποβολή της πτυχιακής εργασίας θα γίνεται σε **αρχείο WORD και PDF**. Επί πλέον, θα συνοδεύεται με **10 - 20 διαφάνειες παρουσίασης αρχείου POWER POINT** το οποίο επίσης και θα υποβληθεί.

# Συμβουλές Συγγραφής Πτυχιακής Εργασίας

(**α**) Το κείμενο της πτυχιακής εργασίας θα πρέπει να ακολουθεί μια **λογική σειρά**, η οποία θα επεξηγεί και θα οδηγεί τον αναγνώστη στους συλλογισμούς του σπουδαστή. Μια πτυχιακή εργασία συνήθως έχει τρία κύρια μέρη: *εισαγωγή, κυρίως θέμα* και *συμπεράσματα*. Είναι καλό ο σπουδαστής να παραθέτει τα επιχειρήματά του και τις σκέψεις του με δομημένο τρόπο. Η πτυχιακή εργασία πρέπει να περιλαμβάνει ενότητες και υποενότητες, στις οποίες θα έχει δοθεί ο κατάλληλος τίτλος.

(**β**)Η **κατανόηση του τίτλου** είναι το πρώτο βήμα που θα πρέπει να κάνει ο κάθε σπουδαστής. Πριν ξεκινήσει να γράφει θα πρέπει να είναι απόλυτα σίγουρος για το ζητούμενο της πτυχιακής εργασίας και για το γνωστικό αντικείμενο που καλύπτει.

(**γ**) Αφού κατανοήσει πλήρως ο σπουδαστής το θέμα της εργασίας, θα πρέπει να αναζητήσει όλες τις **έννοιες** ή **λέξεις - κλειδιά** που θεωρεί ότι έχουν σχέση με τον τίτλο της πτυχιακής εργασίας. Έτσι, θα σχηματιστεί μια **αρχική εικόνα** του σκελετού της εργασίας του, που θα τον βοηθήσει να αναπτύξει σιγά σιγά το αντικείμενο που πραγματεύεται αυτή.

(**δ**) Ο κάθε σπουδαστής θα πρέπει να αναπτύξει την πτυχιακή του εργασία με δικά του λόγια, και όχι επαναλαμβάνοντας εκφράσεις, παραγράφους ή προτάσεις που είναι ήδη διατυπωμένες σε βιβλία, άρθρα ή στο διαδίκτυο, για αποφυγή της **λογοκλοπής (plagiarism).** Ακόμα, δεν θα πρέπει να παρουσιάζει ιδέες άλλων για δικές του. Επίσης, καλό είναι να αποφύγει την συνεχή παράθεση αποσπασμάτων, αν δεν είναι αναγκαίο. Εάν θέλει να προσθέσει μια παράγραφο, ή σκέψεις άλλου συγγραφέα, τότε θα πρέπει να αναφέρει το όνομά του και την πηγή της πληροφορίας μέσα στο κείμενό του, αλλά και στη βιβλιογραφία.

# Γλωσσικός Κώδικας Πτυχιακής Εργασίας

(**α**) Ο σπουδαστής πρέπει να κατανοεί τις ιδιαιτερότητες του γραπτού λόγου σε σχέση µε τον προφορικό λόγο, δηλ. Πρέπει να είναι **αυστηρός, συνθετικός** και **συστηματικός,** και να αποφεύγονται εκφράσεις που είναι δόκιμες στον προφορικό λόγο αλλά δεν χρησιμοποιούνται στο γραπτό. Επιπλέον, θα πρέπει το κείμενο της πτυχιακής εργασίας να διακρίνεται από **λιτότητα** και **σαφήνεια**. Προτείνεται η αποφυγή απλοϊκών, καθημερινών εκφράσεων και η ορθή χρησιμοποίηση του επιστημονικού λόγου και του εννοιολογικού κώδικα της επιστήμης (**επιστημονική ορολογία**).

(**β**) Το ύφος της πτυχιακής εργασίας πρέπει να είναι **αντικειμενικό**, χωρίς να υπάρχουν συναισθηματικές φορτίσεις (θετικές ή αρνητικές) που μπορούν να δημιουργήσουν την εντύπωση μεροληπτικής στάσης του συγγραφέα. Όπως επίσης είναι σημαντικό να αποφεύγονται εκφράσεις, που να υποδηλώνουν προκατάληψη απέναντι σε κοινωνικές ομάδες ή συγκεκριμένους ανθρώπους. Επίσης, αποφεύγουμε γενικές εκφράσεις όπως π.χ. «*η επιστήμη έχει ανακαλύψει*».

(**γ**) Πρέπει να αποφεύγονται οι **ηθικές κρίσεις** περί καλού και κακού. Στην πτυχιακή εργασία χρειάζονται επιχειρήματα και όχι ηθικά κηρύγματα ή καταδικαστικά βουλεύματα.

(**δ**) Είναι απαραίτητη η **διασταύρωση** διαφορετικών απόψεων, προσεγγίσεων, διαπιστώσεων όπως και η παρουσίαση της σύγκρουσης μεταξύ τους (αν υπάρχει), με παράλληλη ανάδειξη του μεθοδολογικού υπόβαθρου και των πρακτικών συνεπειών καθεμίας από αυτές.

(**ε**) Προτείνεται η χρήση **υποθετικού λόγου** και γενικότερα η υπόδειξη της πιθανότητας πραγματοποίησης κάποιων ενδεχόμενων σεναρίων (π.χ. «τούτο είναι πιθανόν να οφείλεται», «µια πιθανή εξέλιξη της κατάστασης είναι»).

(**στ**) Οι προτάσεις θα πρέπει να έχουν σαφή και πλήρη δομή: **υποκείμενο – ρήμα – αντικείμενο/κατηγορούμενο**. Οι τεράστιες προτάσεις πρέπει να αποφεύγονται, γιατί υπάρχει κίνδυνος να χαθεί το νόημα.

(**ζ**) το κείμενο της πτυχιακής εργασίας πρέπει να έχει **ενιαίο ύφος**, το προσωπικό ύφος γραφής του σπουδαστή και όχι να αποτελεί συρραφή διαφορετικών υφών.

(**η**) Απαιτείται προσοχή για την αποφυγή **γραμματικών** και **συντακτικών λαθών.**

(**θ**) Οι συντομογραφίες θα πρέπει να αποφεύγονται εκτός αν αναφέρονται σε πολύ μεγάλους και παράλληλα γνωστούς όρους και όπου εμφανίζονται θα πρέπει την πρώτη φορά να υπάρχει ο όρος µε τη συντομογραφία εντός παρενθέσεως. Επίσης, την πρώτη φορά που συμπεριλαμβάνεται µια συντομογραφία μέσα στο κείμενο, αυτή ακολουθεί μέσα σε παρένθεση τον όρο στον οποίο αντιστοιχεί. Κάθε επόμενη φορά που αναφέρεται στον όρο αυτό μέσα στο κείμενο, γίνεται χρήση απευθείας της συντομογραφίας.

**ΥΠΟΔΕΙΓΜΑΤΑ**

***ΑΚΑΔΗΜΙΑ ΕΜΠΟΡΙΚΟΥ ΝΑΥΤΙΚΟΥ ΑΣΠΡΟΠΥΡΓΟΥ
ΣΧΟΛΗ ΠΛΟΙΑΡΧΩΝ***

**ΠΤΥΧΙΑΚΗ ΕΡΓΑΣΙΑ**

**ΣΥΓΧΡΟΝΕΣ ΕΞΕΛΙΞΕΙΣ ΣΤΗ ΝΑΥΤΙΛΙΑΚΗ ΤΕΧΝΟΛΟΓΙΑ**

**Ονοματεπώνυμο σπουδαστή: Γεώργιος Λεονάτος**

 **Αρ. Μητρώου σπουδαστή: 5**

**Επιβλέπων Καθηγητής: Δρ. Ανδρέας Παπαδάτος**

**Ασπρόπυργος**

**Μάιος 2018**

**ΣΥΓΧΡΟΝΕΣ ΕΞΕΛΙΞΕΙΣ ΣΤΗ ΝΑΥΤΙΛΙΑΚΗ ΤΕΧΝΟΛΟΓΙΑ**

**Γεώργιος Λεονάτος**

**Πτυχιακή εργασία που υποβάλλεται σε τριμελή επιτροπή για την μερική εκπλήρωση των υποχρεώσεων απόκτησης του πτυχίου της** **Σχολής** **Πλοιάρχων της Ακαδημίας Εμπορικού Ναυτικού Ασπροπύργου.**

**Δήλωση συγγραφέα πτυχιακής εργασίας**

Ο κάτωθι υπογεγραμμένος Γεώργιος Λεονάτος του Γερασίμου, με αριθμό μητρώου …5…, σπουδαστής της Σχολής Πλοιάρχων της Ακαδημίας Εμπορικού Ναυτικού Ασπροπύργου, δηλώνω ότι: *«Είμαι συγγραφέας αυτής της πτυχιακής εργασίας και ότι κάθε βοήθεια την οποία είχα για την προετοιμασία της είναι πλήρως αναγνωρισμένη και αναφέρεται στην πτυχιακή εργασία. Επίσης έχω αναφέρει τις όποιες πηγές από τις οποίες έκανα χρήση δεδομένων, ιδεών ή λέξεων, είτε αυτές αναφέρονται ακριβώς είτε παραφρασμένες. Επίσης βεβαιώνω ότι αυτή η πτυχιακή εργασία προετοιμάστηκε από εμένα προσωπικά».*

 Ο δηλών Ημερομηνία

 Γεώργιος Λεονάτος 25/05/2018

**Υπόδειγμα χρήσης εικόνας**

Η συμβολή των τεχνολογιών Πληροφορικής και Επικοινωνιών (ΤΠΕ) είναι πολύ σημαντική στα νέα εργασιακά περιβάλλοντα. Ιδιαίτερα στο χώρο της Ναυτιλίας, η εισαγωγή και η εξάπλωση καινούργιων τεχνολογιών (διαδίκτυο, πληροφοριακά συστήματα, σύγχρονοι αυτοματισμοί, προσομοιωτές (Εικόνα 1) κ.α.), μετέβαλε με εμφατικό τρόπο τις λειτουργίες και τις δυνατότητες του πλοίου κι επηρέασε σε πολύ μεγάλο βαθμό την καθημερινότητα των πληρωμάτων. Ακόμη, η εισαγωγή νέων τεχνολογικών συστημάτων τόσο στην πλοήγηση του πλοίου όσο και στις μηχανικές, ηλεκτρικές και ηλεκτρονικές λειτουργίες του, έδωσε τη δυνατότητα στους Αξιωματικούς του Εμπορικού Ναυτικού να αντιμετωπίσουν με επιτυχία τις καινούργιες τεχνολογικές προκλήσεις και να ανταποκριθούν πλήρως στα αυξημένα τους καθήκοντα.



**Εικόνα 1: Προσομοιωτής GMDSS Σχολής Πλοιάρχων Ακαδημίας Εμπορικού Ναυτικού Ασπροπύργου, συσκευή αναμεταδότη SART (UHF – 9GHz) (Πηγή: Προσωπικό αρχείο)**

***(Προσοχή!! Το κίτρινο φόντο στο κείμενο τοποθετήθηκε εδώ μόνο για να δείξει τη σύνδεση κειμένου και λεζάντας εικόνας. Στην πραγματικότητα δεν χρειάζεται.)***

**Υπόδειγμα χρήσης πίνακα**

###  Ποιότητα Συστήματος

Στον παρακάτω Πίνακα 5, φαίνονται συγκεντρωτικά τα αποτελέσματα των παραγόντων επίδρασης στην Ποιότητα Συστήματος του προσομοιωτή GMDSS.

|  |  |  |
| --- | --- | --- |
| **Παράγοντες**  | **Μέσος Όρος (Mean)** | **Τυπική Απόκλιση (Std Dev)** |
| Λογισμικό Προσομοιωτή | 3,79 | 0,749 |
| Παρουσία βλαβών στον προσομοιωτή | 3,64 | 0,981 |

**Πίνακας 5: Στατιστικό Προφίλ των Παραγόντων Επίδρασης στην Ποιότητα Πληροφορίας του προσομοιωτή GMDSS**

 ***(Προσοχή!! Το κίτρινο φόντο στο κείμενο τοποθετήθηκε εδώ μόνο για να δείξει τη σύνδεση κειμένου και λεζάντας πίνακα. Στην πραγματικότητα δεν χρειάζεται.)***

**Υπόδειγμα χρήσης σχήματος**

Σε αντιστοιχία τα Ερευνητικά Ερωτήματα ΕΕ Χ.Χ (ποιοτική έρευνα) ανά Ερευνητικό Στόχο είναι τα εξής (Σχήμα 7):

**Ερευνητικός Στόχος 1:**

**ΕΕ1.1** Ποια είναι η ουσιαστική επίδραση των παραγόντων του μοντέλου ΤΑΜ όσον αφορά τον βαθμό αποδοχής του προσομοιωτή GMDSS από πλευράς καθηγητών;

**Ερευνητικός Στόχος 2:**

**ΕΕ2.1** Ποια είναι η ουσιαστική επίδραση των παραγόντων του μοντέλου IS Success όσον αφορά τον βαθμό επιτυχίας του προσομοιωτή GMDSS από πλευράς καθηγητών;

**Ερευνητικός Στόχος 3:**

**ΕΕ3.1** Ποια είναι η συνολική αξιολόγηση του προσομοιωτή GMDSS από πλευράς καθηγητών;

Μοντέλο

IS Success

Μοντέλο ΤΑΜ

Ε1.1

Ε2.1

Ε3.1

Συνολική Αξιολόγηση

**Σχήμα 7: Πλαίσιο Ερευνητικών Ερωτημάτων - Ποιοτική Έρευνα (Πηγή: modeltam-ISSuccess.gr)**

***(Προσοχή!! Το κίτρινο φόντο στο κείμενο τοποθετήθηκε εδώ μόνο για να δείξει τη σύνδεση κειμένου και λεζάντας σχήματος. Στην πραγματικότητα δεν χρειάζεται.)***

**Υπόδειγμα χρήσης βιβλιογραφίας**

## Τεχνικές επεξεργασίας

Για την ποσοτική ανάλυση της έρευνας χρησιμοποιήθηκαν οι εξής τεχνικές:

* Πιλοτική Έρευνα
* Ανάλυση Αξιοπιστίας – Εγκυρότητας
* Δημογραφική ανάλυση δείγματος (χρήση τεχνικών περιγραφικής στατιστικής (descriptive statistics)) (Ζαχαροπούλου, 2012)
* Έλεγχος υποθέσεων (έλεγχος κανονικότητας, χρήση στατιστικών τεστ παραμετρικών ή μη)
* Εξαγωγή πορισμάτων

***(Προσοχή!! Το κίτρινο φόντο στο κείμενο τοποθετήθηκε εδώ μόνο για να δείξει τη σύνδεση κειμένου και βιβλιογραφίας (βλ. επόμενη σελίδα). Στην πραγματικότητα δεν χρειάζεται.)***

**Υπόδειγμα βιβλιογραφίας**

# Βιβλιογραφία

## Ελληνόγλωσση

* Ian Diamond, J. J. (2006). Αρχίζοντας τη Στατιστική - Μια εισαγωγή για τους κοινωνικούς επιστήμονες. Αθήνα: Παπαζήση
* [Creswell W. JOHN](https://www.politeianet.gr/sygrafeas/creswell-w-john-18083) (2011) Η έρευνα στην εκπαίδευση: Σχεδιασμός, διεξαγωγή και αξιολόγηση της ποσοτικής και ποιοτικής έρευνας. Εκδόσεις ΙΩΝ
* Ζαφειρόπουλος, Κ. (2012). Ποσοτική εμπειρική έρευνα και δημιουργία στατιστικών μοντέλων. Εκδόσεις Κριτική
* Ζαχαροπούλου, Χ. (2012). Στατιστική (Μέθοδοι - Εφαρμογές). Θεσσαλονίκη: Εκδόσεις Σοφία

## Ξενόγλωσση

* Ajzen I., The theory of planned Behavior, Organizational Behavior and Human Decision Processes 50, 1991, pp. 179–211
* Anderson, J. & Van Weert, T. (2002). Information and Communication Technologies in teacher education: A curriculum for schools and Programme of teacher development, UNESCO, Paris
* Bass Richard K. (2007) A Guide for Global Maritime Distress Safety System - Second Edition

## Διαδίκτυο

* <http://www.ifets.info/journals/12_3/14.pdf>
* <http://test.woland.me/pdfjs/pdf.js/test/pdfs/TAMReview.pdf>
* http://www.nuovamarea.com/product\_info.php?cPath=111&products\_id=170

***(Προσοχή!! Το κίτρινο φόντο στο κείμενο τοποθετήθηκε εδώ μόνο για να δείξει τη σύνδεση βιβλιογραφίας και κειμένου (βλ. προηγούμενη σελίδα). Στην πραγματικότητα δεν χρειάζεται.)***

Copyright © Χρήστος Μαρούλης, 2018, Α’ Έκδοση

**Το παρόν έργο αδειοδοτείται με άδεια CC-BY-NC-ND 4.0**